CELEX: 62019TN0552
Language: da
Date: 2019-08-07 00:00:00
Title: Sag T-552/19: Sag anlagt den 7. august 2019 — Malacalza Investimenti mod ECB

30.9.2019   
            
            
               DA
            
            
               Den Europæiske Unions Tidende
            
            
               C 328/68
            
         
      Sag anlagt den 7. august 2019 — Malacalza Investimenti mod ECB
      (Sag T-552/19)
      (2019/C 328/76)
      Processprog: italiensk
      
         Parter
      
      
         Sagsøger: Malacalza Investimenti Srl (Genova, Italien) (ved advokaterne P. Ghiglione, E. De Giorgi og L. Amicarelli)
      
         Sagsøgt: Den Europæiske Centralbank (ECB)
      
         Sagsøgerens påstande
      
      
                  —
               
               
                  Som led i bevisoptagelsen i medfør af artikel 91, stk. 1, litra c), i Rettens procesreglement tilpligtes ECB at fremlægge den afgørelse, som ECB vedtog den 2. januar 2019 over for Banca Carige S.p.A., samt de øvrige dokumenter, der er genstand for den genfremsatte begæring.
               
            
                  —
               
               
                  Den anfægtede retsakt, således som denne er identificeret i stævningens indledende del, annulleres.
               
            
                  —
               
               
                  ECB tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Dette søgsmål er rettet mod ECB’s afgørelse nr. LS/LdG/19/185 af 12. juni 2019, som ECB i medfør af artikel 8 i afgørelse ECB/2004/3ECB sendte pr. e-mail samme dag, hvorved der i det hele gives afslag på den genfremsatte begæring, som Malacalza Investimenti S.r.l har indgivet med henblik på aktindsigt i ECB’s afgørelse af 2. januar 2019, hvorved ECB udnævnte ekstraordinære kommissærer i Banca Carige S.p.A., samt i flere dokumenter i sammenhæng hermed.
      Til støtte for søgsmålet har sagsøgeren anført to anbringender.
      
                  1.
               
               
                  Første anbringende om, at ECB’s afgørelse af 2. januar 2019 om afslag på aktindsigt er ulovlig, navnlig gøres følgende gældende:
                  
                              —
                           
                           
                              Fejlagtig anvendelse af artikel 4, stk. 1, litra c), i afgørelse ECB/2004/3, idet der ikke foreligger en generel formodning om, at der ikke gives aktindsigt i ECB’s afgørelser, når der er tale om bindende retsakter og ikke om rent proceduremæssige foranstaltninger.
                           
                        
                              —
                           
                           
                              Betingelserne for anvendelse af artikel 4, stk. 1, litra c), i afgørelse ECB/2004/3 er ikke opfyldt, idet oplysningerne om Banca Carige S.p.A. allerede er blevet offentliggjort, herunder i forbindelse med overholdelsen af den oplysningspligt, som følger af den sektorlovgivning, der finder anvendelse på området.
                           
                        
                              —
                           
                           
                              Tilsidesættelse af proportionalitetsprincippet og princippet om upartiskhed som følge af den manglende fremsendelse af en ikke-fortrolig version af ECB’s afgørelse af 2. januar 2019.
                           
                        
                              —
                           
                           
                              Tilsidesættelse af artikel 296, stk. 2, TEUF som følge af den manglende begrundelse af afgørelsen om afslag på aktindsigt.
                           
                        
                              —
                           
                           
                              Tilsidesættelse af retten til forsvar og retten til domstolskontrol, som tilkommer sagsøgeren.
                           
                        
            
                  2.
               
               
                  Andet anbringende om, at det var uretmæssigt at give afslag på aktindsigt i de øvrige dokumenter ud over ECB’s afgørelse af 2. januar 2019, der var genstand for den genfremsatte begæring, navnlig gøres følgende gældende:
                  
                              —
                           
                           
                              Tilsidesættelse og fejlagtig anvendelse af artikel 4, stk. 1, litra c), i afgørelse ECB/2004/3, sammenholdt med afgørelsens artikel 4, stk. 2, første led, idet betingelserne for anvendelsen heraf ikke er opfyldt, idet der ikke foreligger en begrundelse og idet der er sket tilsidesættelse af retten til forsvar.
                           
                        
                              —
                           
                           
                              Fejlagtig anvendelse af artikel 27 i forordning (EU) nr. 1024/2013 (1), af artikel 53 ff. i direktiv 2013/36/EU (2), og af artikel 32 i ECB’s forordning nr. 468/2014 (3) og som følge heraf den manglende mulighed for over for Malacalza S.r.l. at påberåbe sig undtagelsen om fortroligheden af oplysninger, der eventuelt er indeholdt i de øvrige dokumenter ud over ECB’s afgørelse af 2. januar 2019.
                           
                        
            
         (1)  Rådets forordning (EU) nr. 1024/2013 af 15.10.2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (EUT 2013, L 287, s. 63).
      
         (2)  Europa-Parlamentets og Rådets direktiv 2013/36/EU af 26.6.2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (EUT 2013, L 176, s. 338).
      
         (3)  Den Europæiske Centralbanks forordning (EU) nr. 468/2014 af 16.4.2014 om fastlæggelse af en ramme for samarbejde inden for Den Fælles Tilsynsmekanisme mellem Den Europæiske Centralbank og de kompetente nationale myndigheder og med de udpegede nationale myndigheder (EUT 2014, L 141, s. 1).